Krajčí, Marek, poslanec NR SR (2023-12-13):
Ďakujem pekne za slovo, vážený pán predsedajúci. Vážený pán minister, kolegyne, kolegovia, počuli sme už veľa príspevkov, prečo zákon, o ktorom aj dnes rokujeme, treba správne nazvať lex na ožobračovanie ľudí. Počuli sme, že sa nám zníži vďaka nemu ekonomický rast, že sa nám zvýšia ceny a, samozrejme, tým pádom sa zvýši inflácia, s ktorou teraz sa snažíme bojovať. Dovoľte však, aby som sa teraz krátko pozastavil nad tým, komu pôjde časť peňazí, ktoré vám ľudia odvedú cez zvýšené odvody dane a poplatky. Krásne sme to mohli vidieť v prípade pomoci s hypotékami. Podľa mňa totálne amatérsky počin. Prezradiť parametre pomoci bankám, ktoré na to môžu zareagovať úplne, ako chcú a aj zareagujú, vytvorí z pomoci ľuďom, ktorú ste možno aj dobre mysleli, pomoc bankovým domom. Podobne amatérsky počin, ale s oveľa drastickejším dopadom na bežných ľudí sme videli po poslednej veľkej ekonomickej kríze v roku 2008, keď akciové trhy klesali na rekordné minimá a potom prišiel súčasný premiér Fico naozaj s bombastickým riešením. Úspory z II. piliera občanov prehodil do garantovaných dlhopisových fondov. Skúsení investori v takom období nakupujú ďalšie akcie, aby zarobili na následnom vzostupe ich ceny. Premiér Fico týmto totálne nekompetentným rozhodnutím ožobračil budúcich dôchodcov o približne 5 miliárd eur, nakoľko len malé percento veľmi rozhľadených pracujúcich, ktorí spĺňali kritériá, svoje peniaze radšej rýchlo presunula naspäť do akciových alebo indexových fondov. Takíto ekonomickí babráci nám tu vládli a, žiaľ, opäť vládnu. Teraz opäť premiér Fico znižuje odvod do II. piliera. Berie tým zodpovedným pracujúcim nádej na lepšie dôchodky. Preto zodpovední, lebo títo pracujúci pochopili, že si takto môžu sporiť na dôchodok, lebo chcú pomôcť štátu do budúcnosti s vyplácaním dôchodkov z I. piliera. Ak si v tejto krajine zodpovedný, táto vláda sa ti vysmeje. Absolútne nezodpovedné. Žiaľ, zvykli sme si, že na Slovensku žijeme v totálne nestabilnom prostredí. To, čo je politikmi ľuďom sľúbené, neplatí. Poďme teraz k zdravotnému poisteniu. Tento rok sme dali poisťovniam takmer o miliardu viac, ako vlani. Bol k tomu pádny dôvod, nakoľko sa výrazne navýšili mzdy, mzdy lekárov, sestier, ostatných zdravotníckych pracovníkov, teda toto navýšenie muselo prísť. Teraz ešte dofinancujeme celý sektor o ďalších 316 miliónov eur. Na budúci rok sa ešte predchádzajúcemu parlamentu podarilo zafixovať platbu za poistencov štátu na úrovni 4,5 %. Ak si dobre spomeniete, sám architekt tejto reformy Rudolf Zajac navrhoval, aby poisťovniam išlo každý rok stabilne 4 %. Budúci rok to teda bude ešte o niečo viac. A teraz ešte zvýšenie odvodov občanom, ktorí sú jedni z najviac odvodovo zaťažených občanov v Európe. Budúci rok takto do zdravotníctva pôjde asi o miliardu eur naviac oproti terajšiemu roku, približne osem miliárd eur. Podobnú skúsenosť už majú naši susedia z Česka, kedy za vlády Babiša počas covidu výrazným spôsobom zvýšili rozpočet zdravotných poisťovní a ich skúsenosť hovorí podobne, ako varujú mnohí ekonómovia, že keď nalejete do zdravotníctva príliš veľa peňazí naraz, žiaľ, to neprinesie adekvátny nárast kvality poskytovanej zdravotnej starostlivosti. Tieto peniaze sa tam síce minú, ale, žiaľ, nepodarí sa ich investovať zodpovedne tak, aby z toho mali občania prospech, čo nakoniec ale aj vidíme teraz, pretože neprichádzate so žiadnymi zlepšeniami. Vy za toto odvodové zaťaženie občanom ste nič nesľúbili. Paradoxom je, že ste mohli nechať v platnosti aspoň čiastočne zákon, ktorý mal začať platiť od budúceho roka, právo pre pacientov byť operovaný včas. Do maximálnych čakacích lehôt, ktoré stanovili odborníci. Keď sme tu argumentovali v rozprave, prečo to nejde, a odôvodňovali sme, že áno, bude potrebné do sektoru dať viac peňazí, vtedy sme netušili, že urobíte niečo takéto. Ale v tom by to bolo logické, keby ste občanom zachovali toto právo byť zoperovaný včas, to navýšenie by sa čiastočne prenieslo naozaj do zníženia čakacích lehôt a občanom by ste tým pádom garantovali operácie do maximálnych čakacích lehôt, ktoré stanovili odborníci. Veľa sme tu hovorili o tom, že nie sú na to pripravené softvéry. Mimochodom tie softvéry mali pripravovať firmy, ktoré zabezpečujú informačné systémy pre jednotlivé nemocnice, mali na to dva roky času, nelogické a nepochopiteľné, že sa ich nepodarilo dotlačiť, aby to spravili. Ale čo je zarážajúcejšie, je to, že čakacie lehoty sa od roku 2009 vedú, a vedú sa pri desiatkach diagnóz. Vedú sa povinne zo zákona, reportujú sa poisťovniam. Takže argument, že tu neboli pripravené nejaké informačné systémy, z tohto pohľadu určite neobstojí. Bol tu jednoznačne, bola tu jednoznačne možnosť, aby tieto čakacie lehoty aspoň pri časti diagnóz mohli platiť a neboli to vôbec zanedbateľné diagnózy, boli to dôležité operácie srdca, operácie aneuryzmy, aorty, každý z nás, ktorý má nejakú výduť na tej veľkej cieve a potrebuje ísť na operáciu, vie, že mu tikajú hodinky, kedy mu táto výduť môže prasknúť a môže zomrieť. Na toto mal mať garantovaný čas. A treba si uvedomiť, že naše kardio-ústavy, ktoré sú naozaj skvostom slovenského zdravotníctva stále aj vďaka tomu, v akých budovách sú, aj vďaka tomu, ako mali nastavenú cenotvorbu, majú odborníkov a majú kapacity a mohli by robiť viac. Jediný problém bol, že nedostali a nedostávajú od poisťovní dostatok financií. Pokiaľ by začal zákon o maximálnych čakacích lehotách budúci rok platiť, áno, týmto naliatím peňazí do zdravotníctva, ktoré idete urobiť cez navýšené odvody, časť z nich sa naozaj mohla uplatniť týmto spôsobom. Vy, vaši príbuzní, chorí ľudia sa mohli dostať ku kardio-operáciám včas. Aj dnes sme počuli v rozprave od kolegyne Marcinkovej, že jej manžel mal čakať na výmenu kolenného kĺbu viac ako dva roky. Práve tieto maximálne čakacie lehoty, ktoré mali platiť od 1. 1. a ktoré sa evidujú už od roku 2009, by jej, by garantovali jej manželovi, že tá operácia by sa mala uskutočniť maximálne do jedného roka. Takisto pri výmene bedrových kĺbov. Mnohí ľudia potrebujú výmenu očných šošoviek, pretože majú šedý zákal. Áno, aj tieto operácie sa vedú od roku 2009. To znamená, všetko bolo pripravené, všetko bolo pripravené. Stačilo, aby to začalo platiť. Mohli ste vylúčiť ostatné diagnózy, možno tie menšie nemocnice, ktoré sa sťažovali, väčšinou súkromné, že si nevedú čakacie zoznamy pre svojich poistencov, čo je, samozrejme, v 21. storočí v našom zdravotníctve nonsens, ale, žiaľ, to tak je. Nevedú si čakacie zoznamy, nevedia to rýchlo do nejakého rozumného času pripraviť tak, aby tento nárok pacientov mohol platiť. Viete, to ma veľmi mrzí, pretože ja si myslím, že tie kapacity slovenského zdravotníctva sú oveľa vyššie, ako v súčasnosti zdravotníctvo poskytuje našim občanom. A problémy boli častokrát práve v nedostatočných limitoch. Teraz idete naliať peniaze do zdravotníctva a túto možnosť, ktorú vám tu pripravila predchádzajúca vláda, ste si odložili až o ďalší rok. Ja dúfam, že aspoň na ďalší rok bude platiť, hoci nepochopiteľne nerozumiem, prečo, keď ste mali takéto plány, nezačala táto možnosť a toto právo pre našich občanov platiť už od januára. Treba si uvedomiť aj nonsens, ktorý tu priniesol pán doktor Baláž, predseda zdravotníckeho výboru, keď predložil na rokovanie výboru pozmeňujúci návrh, že navýšenie odvodov takýmto spôsobom, ako navrhujete, bude platiť iba do konca roku 2027. Teda presne do obdobia, kedy je datovaný koniec vašej vlády. No ja chcem vidieť, kto to potom od 1. 1. rok 2028 zníži. V tom čase to môže byť až jedna miliarda, ktorú by ste zrazu tomu systému zobrali. Neverím, že bude v rozpočte toľko financií, aby to zrazu sa celé dalo zaplatiť z rozpočtu. Teraz vám však chcem, chcem vás upozorniť na jednu veľmi dôležitú vec, že ono tie peniaze, keď do zdravotníctva nalejete, tak oni sa, samozrejme, minú, ale zamyslime sa na to, asi ako. U nás poisťovňa Dôvera podľa správy Úradu pre dohľad nad zdravotnou starostlivosťou za roky 2010 až 2020 dosiahla hrubý zisk z poskytovania zdravotnej starostlivosti viac ako 900 miliónov eur a čistý zisk k tomuto po zdanení činí zhruba 700 miliónov eur. Z toho 550 miliónov eur už vyplatila svojim akcionárom, teda je jasné, že aj z ďalších rokov je tu nejaký nevyplatený zisk, ktorý stále má poisťovňa Dôvera zaknihovaný, a tento zisk si bude chcieť, budú chcieť akcionári vyplatiť. Veľmi zaujímavý článok teraz napísal pán Krempaský z Denníka SME, kde uvádza, že konečnými užívateľmi výhod Dôvery sú siedmi ľudia, štyria z nich majú meno, priezvisko Haščák. Okrem bývalého partnera finančnej skupiny Jaroslava a jeho manželky Valérie, sú medzi nimi podľa dátumu narodenia zrejme ich synovia Jakub a Martin. Ďalším známym konečným užívateľom výhod Dôvery je partner Penty Marek Dospiva. Takže je nám jasné, komu tých 160, 176 miliónov, nerozdelený zisk Penty, zo zdravotného poistenia pôjde. Pôjde týmto konečným užívateľom. A teraz dovoľte, aby som trošku si zaspomínal, čo sa dialo za vašich vlád v minulosti. Ten enormný zisk, ktorý dosiahla poisťovňa Dôvera za tých desať rokov, teda pred zdanením viac ako 900 miliónov eur, bol vďaka veľmi spornej transakcii, ktorú realizoval váš súčasný, alebo nie realizoval, ale sekundoval pri nej váš súčasný minister Tomáš Drucker. A podľa všetkého išlo o nadmerné ohodnotenie kmeňu poistencov Apollo poisťovne, ktorá sa zlúčila s poisťovňou Dôvera. Z tejto transakcie bola potom v roku 2011 až 2015 vyplatená aj mimoriadna dividenda vo výške približne 200 miliónov eur pre cyperskú schránkovú firmu Prefto spájanú s oligarchom známym z rôznych káuz vašich bývalých vlád Jurajom Širokým. Takže za časť tohto enormného zisku nesie zodpovednosť priamo SMER s jeho vtedajšími nominantami. Treba si uvedomiť, že žiadna iná poisťovňa si vo svojom účtovníctve nevedie hodnotu svojho poistného kmeňa, lebo je to veľmi sporné. Mohla by to minimálne urobiť Všeobecná zdravotná, ktorá sa tiež zlučovala so Spoločnou zdravotnou poisťovňou. Dôvera si tento kmeň ako jediná vedie, eviduje a ešte ho aj každoročne odpisuje sumou 15 miliónov eur, čo ide z nášho zdravotného poistenia. Vtedajší poslanci SMER-u dokonca následne, keď sa táto transakcia stala, schválili v pléne pozmeňujúci návrh, ktorý zrušil zdanenie tejto obludnej transakcie, aby sa mohla zrealizovať a dividendy vyplatiť akcionári, akcionárom Penty a Prefto. Váš nominant vtedy na Úrade pre dohľad nad zdravotnou starostlivosťou dovolil Dôvere si na ňu čerpať úver, ktorý splácali poisťovne Dôvery ďalšiu dekádu zo svojich zdravotných odvodov, aj s úrokmi, ktorý tento úver priniesol. Časť takto zaevidovaného zisku Dôvery teda ešte stále nie je vyplatený a na to treba dostatočný cash. Ten cash im teraz týmto zvýšením odvodov do systému nalejete. A teraz vám chcem povedať jednu veľmi dôležitú vec a budeme veľmi sledovať, čo sa bude diať. Vďaka tomu, že som minule priniesol, v minulom období priniesol legislatívu, ktorá zdravotným poisťovniam zaviedla povinnosť investovať do zdravotníctva na zdravotnú starostlivosť za svojich poistencov minimálne stanovené percento z vybraného poistného za limit nákladov na zdravotnú starostlivosť, tak pokiaľ zachováte túto legislatívu, tak tie peniaze, ktoré sa tam teraz nalejú, bude veľmi ťažké použiť na výplatu tohto nerozdeleného zisku. Naozaj upozorňujem toto plénum aj všetkých vás koaličných poslancov, ktorí máte svedomie a nechcete, aby tieto peniaze boli poslané do schránok najmä oligarchu Haščáka, nemeňte tento zákon. Ja osobne očakávam, že sa to veľmi rýchlo bude diať, a že v nejakých ďalších, na ďalší, na nejakých ďalších schôdzach tu budeme mať túto dôležitú zmenu, pretože teraz je to za, teraz je to zadefinované v zákone tak, že Dôvera musí použiť 95,2 % financií, ktoré natečú do jej poisťovne na úhradu zdravotnej starostlivosti. Keď sa to zmení, tak toto platiť nebude, a potom ten nerozdelený zisk si z peňazí, ktorý získajú do systému vďaka zvýšeným odvodom, budú môcť vyplatiť akcionári Dôvery, teda najmä pán Haščák. Pán Haščák je vám určite veľmi vďačný aj za to, že svojimi plánovanými krokmi v Trestnom zákone idete znižovať sadzby tak, aby jeho kauzy boli premlčané, nakoľko určite viete, vyšetrovateľka špecializovaného tímu Gorila ho obvinila, ako aj ďalších štyroch ľudí, zo založenia, zosnovania a podporovania zločineckej skupiny. Pán Haščák je obvinený aj z obzvlášť závažného zločinu legalizácie príjmu z trestnej činnosti. Všetci vidíme, že Penta Agel si v zdravotníctve rozdelili teritória a dokonca v poslednom období je evidentné, že aj dve najlukratívnejšie ekonomicky najsilnejšie regióny – Bratislavu a Košice. Tu, tak ako to vidíme a vidíme to aj pri investíciách z plánu obnovy, sa nedaria štátu investície do štátnych svojich zariadení, ale naopak, čo sa stalo, pani ministerka ako jedno z prvých svojich rozhodnutí urobila, že zaradila nemocnicu Bory a kardiocentrum Agel podľa môjho názoru aj podľa názoru jej predchodcu, predchodca pána ministra Palkoviča, v rozpore so zákonom do vyšších kategórií v rámci siete nemocníc, aby mohli požierať štátne zdravotníctvo v týchto mestách a následne keď nebudú mať v ožobračovanom štátnom zdravotníctve už žiadnu konkurenciu a peňazí nebude v zdravotníctve opäť dosť, zavedú poplatky za nadštandard. Opäť teda vychádzate v ústrety oligarchom, na čo však doplatia na to len bežní ľudia, aj vaši dôchodcovia drahým zdravotníctvom. Teraz to tak síce nevyzerá, ale verte mi, keď vtáčka lapajú, pekne mu spievajú. Ďakujem pekne.